**Polisi ar gyfer Cytundebau Adran 38 (Mabwysiadu Priffyrdd) o dan Ddeddf Priffyrdd 1980.**

## Diben

1.1. Mae Cyngor Bwrdeistref Sirol Castell-nedd Port Talbot ("y Cyngor") yn dymuno ffurfioli polisi i nodi'r arferion presennol ar gyfer mabwysiadu priffyrdd yn y fwrdeistref sirol. At ddibenion y polisi hwn, y Cyngor yw'r Awdurdod Priffyrdd perthnasol yn unol â'r pwerau a fynegir yn Neddf Priffyrdd 1980.

1.2 Mae angen polisi mabwysiadu priffyrdd ffurfiol ar y Cyngor er mwyn rheoli a hwyluso'r broses o fabwysiadu priffyrdd. Heb bolisi clir a chyson, gall yr Awdurdod Priffyrdd fod yn destun heriau cyfreithiol pellach os na chaiff priffordd ei hystyried i'w mabwysiadu, gall hefyd amddiffyn safbwynt y Cyngor o ran materion sy'n ymwneud â mabwysiadu priffyrdd.

1.3 Mae gan yr Awdurdod Priffyrdd bwerau o dan adran 38 o Ddeddf Priffyrdd 1980 i fabwysiadu priffyrdd newydd a fyddai wedyn yn cael eu cynnal ar draul y cyhoedd. Ar ôl i ddatblygiad, sy'n cynnwys priffordd gysylltiedig, gael caniatâd cynllunio, gall y datblygwr wneud cais ffurfiol i fabwysiadu priffyrdd o dan adran 38 o Ddeddf Priffyrdd 1980. Ar gyfer unrhyw briffordd y mae’r Awdurdod Priffyrdd yn bwriadu’i mabwysiadu, bydd yn ofynnol i berchennog (berchnogion) rhydd-ddaliadol y tir gyflwyno'r ffordd fel priffordd gyhoeddus pan gaiff ei hadeiladu o dan adran 38 o Ddeddf Priffyrdd 1980.

1.4 Diben y polisi hwn yw caniatáu i'r Awdurdod Priffyrdd gyflawni dyletswyddau mewn perthynas â mabwysiadu priffyrdd, a fydd yn ei dro yn diogelu'r cyhoedd ac yn gwella darpariaeth gwasanaethau.

## Rhagarweiniad

2.1 Mae gan yr Awdurdod Priffyrdd rôl bwysig i'w chyflawni wrth arfer ei bwerau i fabwysiadu priffyrdd o dan Ddeddf Priffyrdd 1980. Rhaid i unrhyw briffordd y bwriedir ei mabwysiadu gael ei chysylltu'n uniongyrchol â'r rhwydwaith priffyrdd cyhoeddus presennol, a bod yn ddigon defnyddiol i'r cyhoedd a chynnig buddion cymunedol ehangach.

2.2 Priffordd sy'n cael ei chynnal gan y Cyngor ar draul y cyhoedd yw "priffordd fabwysiedig”, lle gall y cyfrifoldeb o gynnal a chadw priffordd gynnwys: ffyrdd cerbydau; troedffyrdd; llwybrau troed cysylltiol ; goleuadau stryd; adeileddau sy'n cynnal y briffordd; ymylon ffyrdd; a systemau draenio priffyrdd megis gylïau a systemau gylïau. Ar ôl eu mabwysiadu, bydd yr holl atebolrwydd cyhoeddus yn nwylo’r Awdurdod Priffyrdd.

2.3 Rhaid i holl ymylon y priffyrdd i'w mabwysiadu gan yr Awdurdod Priffyrdd gael eu cymeradwyo a'u harchwilio gan yr Awdurdod Priffyrdd cyn eu mabwysiadu a rhaid iddynt gydymffurfio â BS4428: Côd ymarfer ar gyfer gweithrediadau tirlunio cyffredinol (ac eithrio arwynebau caled) (fel y gellir ei newid o bryd i'w gilydd) a BS3882: Manyleb ar gyfer uwchbridd (fel y gellir ei diwygio o bryd i'w gilydd).

2.4 Y dull mwyaf cyffredin o fabwysiadu priffordd newydd yw i'r datblygwyr a/neu berchennog y tir ynghyd â'r Awdurdod Priffyrdd, ymrwymo i gytundeb Adran 38 o dan Ddeddf Priffyrdd 1980 [fel y'i diwygiwyd]. Dim ond perchennog y tir all gyflwyno'r tir fel priffordd yn unol â chytundeb adran 38. Os yw'r tir yn destun tâl, prydles neu fudd arall yna mae angen i'r pridiannai/prydleswr neu barti arall â budd roi ei ganiatâd i gyflwyno'r tir. Unwaith y bydd pob parti’n ymrwymo i'r cytundeb, ymgymerir â’r gwaith priffyrdd cysylltiedig yn unol â manylebau priffyrdd (cyfredol) yr Awdurdod Priffyrdd cyn i'r gwaith adeiladu gael ei archwilio a'i gymeradwyo wedi hynny gan y Swyddogion Priffyrdd. Bydd y briffordd sydd newydd ei hadeiladu, pan gyflwynir tystysgrif cwblhad terfynol gan yr Awdurdod Priffyrdd (yn dilyn cyfnod cynnal a chadw o 12 mis), yn cael ei mabwysiadu gan y Cyngor, a'i chynnal ar draul y cyhoedd.

2.5 Rhaid i berchennog y tir a/neu'r datblygwr gytuno'n ffurfiol ar unrhyw briffyrdd newydd neu'r holl briffyrdd newydd y bwriedir eu mabwysiadu, a’u cyflwyno, lle mae'r manylebau a'r meini prawf mabwysiadu priffyrdd yn bodloni'r Awdurdod Priffyrdd cyn cael eu hystyried i'w mabwysiadu, a'u cynnal gan y Cyngor.

2.6 Gall yr Awdurdod Priffyrdd fabwysiadu ffyrdd a llwybrau troed sy'n hanfodol i ddatblygiad a chaniatáu mynediad neu dramwyfa ddiogel i holl ddefnyddwyr y briffordd. Mae hyn yn cynnwys cerbydau, cerddwyr, beicwyr a marchogion. Mae hyn yn amodol ar sicrhau y dilynir cynlluniau ar gyfer y briffordd ac yr ymgymerir â’r gwaith adeiladu’n unol â Chanllaw Dylunio cyfredol yr Awdurdod Priffyrdd ar gyfer Datblygiadau Newydd a'r Manylebau cyfredol ar gyfer Adeiladu Ffyrdd i'w Mabwysiadu.

2.7 Nid oes dyletswydd orfodol ar yr Awdurdod Priffyrdd i fabwysiadu priffordd newydd. Mae'r meini prawf a'r rhwymedigaethau mabwysiadu yn ei gwneud yn ofynnol i unrhyw briffordd (Stryd neu Ffordd) fod yn ddigon defnyddiol i'r cyhoedd cyn dod yn gynaliadwy ar draul y cyhoedd. Yn ôl ei ddisgresiwn, gall yr Awdurdod Priffyrdd, os yw’r holl bartïon yn cytuno ar hyn, fabwysiadu priffordd nad yw o bosib yn ddigon defnyddiol i'r cyhoedd ond sy'n dal i fodloni manyleb a dyluniad yr Awdurdod Priffyrdd.

## Meini prawf ar gyfer mabwysiadu Priffyrdd Newydd

3.1 Oni chytunir fel arall gyda'r Awdurdod Priffyrdd, byddai'r meini prawf gofynnol sy'n gysylltiedig â digon o ddefnyddioldeb i'r cyhoedd ac sy'n cynnig buddion cymunedol ehangach yn gofyn am fwyafrif yr eitemau canlynol: -

1. Dylunnir pob priffordd yn unol â chanllaw dylunio a manyleb gyfredol yr Awdurdod Priffyrdd ar gyfer priffyrdd a fabwysiadwyd.
2. Rhaid adeiladu'r holl briffyrdd yn unol â'r safonau mabwysiadol boddhaol.
3. Mae'n ofynnol bod gan briffordd gysylltiad uniongyrchol â phriffordd sydd mewn bod sy'n cael ei chynnal yn gyhoeddus neu ei bod yn gysylltiedig â hi. Ni fydd yr Awdurdod Priffyrdd yn mabwysiadu priffyrdd sydd ar wahân i briffordd sydd mewn bod.
4. Rhaid i'r rhwydwaith priffyrdd newydd fod yn ddigon defnyddiol i'r cyhoedd ac o fudd i'r gymuned gyfagos. Lle byddai gan y priffyrdd y bgwreidir eu mabwysiadu ddefnydd ehangach na darparu mynediad i eiddo/ddatblygiad(au) preswyl, masnachol a/neu ddiwydiannol yn unig.
5. Rhaid i'r holl ddeunyddiau a ddefnyddir ar unrhyw briffyrdd sy'n cael eu hadeiladu, i safon y gellir eu mabwysiadu, gael eu dylunio a'u hadeiladu’n unol â chanllaw dylunio a manylebau priffyrdd y Cyngor.
6. Rhaid i'r briffordd/priffyrdd newydd aros ar agor i'r cyhoedd er mwyn cynnig llwybr diogel i gerddwyr a cherbydau basio ac ail-basio, ar bob adeg, pan fydd yr Awdurdod Priffyrdd yn eu mabwysiadu a'u cynnal yn ffurfiol.
7. Rhaid i system draenio dŵr wyneb addas a/neu gynaliadwy ar gyfer y priffyrdd gael ei chymeradwyo a'i hadeiladu’n unol â dyluniad a manyleb gyfredol yr Awdurdod Priffyrdd oni bai fod y draeniad wedi'i gymeradwyo, a'i gynnig i’w fabwysiadu gan Awdurdod y Systemau Draenio Cynaliadwy.
8. Bydd angen cyflwyno a chymeradwyo manylion technegol ar gyfer unrhyw briffordd y bwriedir ei mabwysiadu, sy'n cynnwys yr holl fanylebau adeiladu priffyrdd a draenio, cynllun y safle a dyluniadau fesul cam a rhaglen waith. Mae'n ofynnol yn ôl y broses gymeradwyo fod taliad yn cael ei wneud i dalu cost yr awdurdod am archwilio'r cais.
9. Draeniad dŵr wyneb i'w fabwysiadu gan Dŵr Cymru Welsh Water (neu unrhyw asiant cymeradwy arall neu awdurdod Systemau Draenio Cynaliadwy). Bydd yr Awdurdod Priffyrdd yn ystyried mabwysiadu system draenio dŵr wyneb gyfer dŵr ffo o briffyrdd y gellir eu mabwysiadu’n unig.
10. Ni fydd yr Awdurdod Priffyrdd yn ystyried unrhyw gysylltiad o do ac iard neu ardaloedd a rennir sydd i barhau o dan berchnogaeth breifat, oni bai fod yr holl ddulliau amgen eraill o ddraenio dŵr wyneb wedi'u hystyried ac y canfuwyd eu bod yn annerbyniol, yn annichonadwy ac yn amhosib dylunio cysylltiad arall. Fodd bynnag, mae'n rhaid i'r awdurdod priffyrdd gytuno ar hyn yn ysgrifenedig.
11. Mae angen darparu draeniad preifat ar gyfer cilfachau parcio, a phob ardal arall na ellir ei mabwysiadu. Ni chaniateir i ddŵr ffo dŵr wyneb ddraenio i'r priffyrdd cyhoeddus. Ni ddylai dŵr wyneb o berchnogaeth breifat ddraenio i'r priffyrdd mabwysiedig.
12. Rhaid i oleuadau stryd gydymffurfio â safonau lleol a chenedlaethol cyfredol a chael eu cymeradwyo gan yr Awdurdod Priffyrdd.
13. I sicrhau bod lleiniau gwelededd cerbydau a cherddwyr yn cael eu darparu ac yn cydymffurfio â Llawlyfr Strydoedd a Nodyn Cyngor Technegol (TAN) 18 (fel y gellir ei diwygio o bryd i'w gilydd).
14. Byddai angen swm cymudedig ar gyfer unrhyw ddeunyddiau adeiladu priffyrdd, draenio dŵr wyneb a dodrefn stryd nad ydynt yn cydymffurfio, a fyddent fel arall yn gwyro oddi wrth y manylebau priffordd a mabwysiadu safonol. Caiff y symiau cymudedig hyn eu talu’n llawn wrth lofnodi'r cytundeb mabwysiadu. Bydd hyn yn cynnwys cynnal a chadw asedau isadeiledd priffyrdd y bwriedir eu mabwysiadu yn barhaus.
15. Bydd yr holl waith adeiladu, o fewn y briffordd fabwysiedig, yn cael ei wneud gan gontractwr cymwys a bydd y Cyngor, ar unrhyw adeg yn ystod y gwaith adeiladu, yn archwilio'r gwaith adeiladu.
16. Mae'r priffyrdd yn sensitif i draffig ac yn rhan o'r rhwydwaith priffyrdd sy'n cludo llawer iawn o draffig cerbydau a cherddwyr.
17. Mae'r priffyrdd yn gwasanaethu llwybr(au) bysus ynghyd â'r cyfleusterau cymunedol.
18. Os yw priffyrdd y bwriedir eu mabwysiadu wedi'u lleoli ar dir rhydd-ddaliadol, rhaid i'r perchennog/perchnogion gyflwyno'r briffordd (ffordd neu stryd) i'r cyhoedd fel priffordd sydd wedi'i hadeiladu i Fanyleb yr Awdurdod Priffyrdd, heb unrhyw gost i'r cyngor, o dan adran 38 o Ddeddf Priffyrdd 1980.
19. Gellir mabwysiadu cilfachau/lleoedd/ardaloedd parcio ar y stryd sy'n agos i'r briffordd fel rhan o'r briffordd gyhoeddus ar yr amod eu bod yn cael eu defnyddio gan y cyhoedd ac nad ydynt wedi’u cyfyngu mewn unrhyw ffordd wrth gael eu hystyried fel lleoedd i ymwelwyr a'u bod yn ychwanegol at y gofynion safonau parcio a osodir gan yr Awdurdod Priffyrdd a'r Awdurdod Cynllunio ar gyfer pob math o ddatblygiad.
20. Rhaid i lwybrau troed cyhoeddus a llwybrau troed y bwriedir eu mabwysiadu ganiatáu ar gyfer cysylltedd â'r holl amwynderau cyhoeddus a lleoedd cyhoeddus fel ysgolion, siopau, trafnidiaeth gyhoeddus etc. Rhaid i'r rhain fod yn agored, ar gael, a heb unrhyw gyfyngiadau at ddefnydd y cyhoedd. Wrth gysylltu amwynderau â lleoedd cyhoeddus dylid darparu system goleuadau stryd gymeradwy i droedffyrdd/lwybrau troed a'i hadeiladu i safon y gellir ei mabwysiadu a fydd yn diwallu anghenion y cyhoedd.
21. Caiff cyfarpar ymgymerwyr statudol (Cyfleustodau) ei osod yn unol â Manyleb Priffyrdd y Cyngor, a Chanllawiau a Gofynion y Grŵp Cyfleustodau Cenedlaethol.

## Meini prawf ar gyfer pan na chaiff priffyrdd eu mabwysiadu.

4.1 Ni fydd unrhyw risiau (cerdded neu fel arall) a rheiliau cysylltiedig a fwriedir o fewn priffordd yn cael eu hystyried i'w mabwysiadu gan yr Awdurdod Priffyrdd .

4.2 Nid yw'r Awdurdod Priffyrdd yn mabwysiadu unrhyw lwybrau troed sy'n arwain at du blaen, ochr a chefn eiddo, ynghyd â mynedfeydd, ardaloedd parcio ceir, blaen-gwrt parcio, tramwyfeydd, tramwyfeydd cymunedol a rennir, ardaloedd amwynder, llwybrau troed nad ydynt yn gwasanaethu'r lles cyhoeddus ehangach, ffyrdd mynediad i fusnesau ac ystadau diwydiannol. Ni fydd ardaloedd parcio ceir preifat sydd â defnydd cyfyngedig gan breswylwyr yn cael eu hystyried i'w mabwysiadu. Oni chyfarwyddir yn wahanol gan yr Awdurdod Priffyrdd, mae angen i lwybrau troed/troedffyrdd mabwysiadol gydymffurfio â'r canllaw dylunio mabwysiadol a'r manylebau.

4.3 Ni fydd priffyrdd nad ydynt yn bodloni gofynion dylunio ac adeiladu'r meini prawf dylunio a boddhad yr Awdurdod Priffyrdd yn cael eu hystyried i'w mabwysiadu a'u cynnal ar draul y cyhoedd. Rhaid i'r ymgeisydd, y datblygwr a'r contractwr sicrhau bod y briffordd/ffyrdd a gynigir i'w mabwysiadu yn bodloni canllaw dylunio a manylebau'r Cyngor a’u bod wrth fodd yr Awdurdod Priffyrdd.

4.4 Ni fydd yr Awdurdod Priffyrdd yn mabwysiadu ac yn ysgwyddo cyfrifoldeb cynnal a chadw priffordd a ddefnyddir fel mynediad ar gyfer traffig adeiladu ar ymagwedd fesul cam at ddatblygiadau mawr oni bai fod cytundeb ar waith rhwng yr Awdurdod Priffyrdd a'r datblygwr/ymgeisydd/contractwr sy'n nodi y bydd unrhyw waith ddiffygiol a difrod ar y briffordd fabwysiedig yn cael ei atgyweirio heb unrhyw gost i'r Cyngor.

4.5 Ni fydd yr Awdurdod Priffyrdd yn mabwysiadu unrhyw briffordd heb gytundeb cyfreithiol ffurfiol o dan Adran 38 sydd wedi'i gadarnhau, ei gymeradwyo a’i lofnodi gyfreithiol a heb fod yr holl daliadau wedi’i cwblhau a fydd yn cynnwys bond(iau), ffïoedd archwilio, costau cyfreithiol a symiau cymudedig (os yw'n berthnasol).

4.6 Nid oes dyletswydd ar yr Awdurdod Priffyrdd i fabwysiadu unrhyw briffordd. Gall datblygiadau tai, os ydynt yn dewis gwneud hynny, gadw eu priffyrdd newydd yn breifat a sefydlu cwmni rheoli i gynnal y briffordd p'un a yw'n bodloni’r meini prawf uchod ai peidio.

4.7 Ni fydd yr Awdurdod Priffyrdd yn mabwysiadu unrhyw ffyrdd preifat o fewn unrhyw ddatblygiad lle mae'r datblygwr(wyr)/ymgeisydd(wyr) wedi gwrthod talu symiau cymudedig.

4.8 Ni fydd yr Awdurdod Priffyrdd yn mabwysiadu unrhyw briffordd nad yw'n bodloni’r meini prawf mabwysiadu yn y polisi hwn, ni waeth be fo’r ceisiadau ffurfiol a wneir gan ddatblygwr neu'r pwerau y’u cymhwysir oddi tanynt, megis adran 37 o Ddeddf Priffyrdd 1980. Rhaid i'r Awdurdod Priffyrdd fod yn fodlon bod gan y briffordd ddigon o ddefnyddioldeb i'r cyhoedd a'i bod hefyd wedi'i hadeiladu i safonau mabwysiadwy.

4.9 Lle nad oes ffordd drwodd i ddatblygiad(au), y brif ffordd (feingefn) fynediad yn unig gaiff ei hystyried i'w mabwysiadu gan yr Awdurdod Priffyrdd ar yr amod bod y brif ffordd fynediad yn gwasanaethu: mwy na 5 uned breswyl; llwybrau bysiau; cyfleusterau cymunedol; mannau addoli; canolfannau trafnidiaeth sy'n gwasanaethu; ac ysgolion etc. Oni chytunir fel arall yn ysgrifenedig gan y cyngor.

4.10 Ni fydd yr Awdurdod Priffyrdd yn ystyried mabwysiadu ffyrdd mynediad preswyl sy'n gwasanaethu meysydd parcio/eiddo diwydiannol/blaengyrtiau, oni chytunir fel arall yn ysgrifenedig gan yr Awdurdod Priffyrdd.

4.11 Ni fydd yr Awdurdod Priffyrdd yn ystyried mabwysiadu ffyrdd mynediad preswyl a gefnogir gan adeileddau, oni chytunir fel arall yn ysgrifenedig gan yr Awdurdod Priffyrdd

4.12 Ni fydd yr Awdurdod Priffyrdd yn ystyried mabwysiadu ffyrdd â thriniaeth arwyneb a rennir, oni chytunir fel arall yn ysgrifenedig gan yr Awdurdod Priffyrdd.

4.13 Ni fydd yr Awdurdod Priffyrdd yn ystyried mabwysiadu *cul-de-sacs* ac/neu ystadau datblygu heb lwybrau trwodd, nad ydynt yn gwasanaethu budd cymunedol ehangach, oni chytunir fel arall yn ysgrifenedig gan yr Awdurdod Priffyrdd.

4.14 Ni fydd yr Awdurdod Priffyrdd yn ystyried mabwysiadu ffyrdd mynediad o fewn archfarchnadoedd, ac unedau masnachol etc. oni chytunir fel arall yn ysgrifenedig gan yr Awdurdod Priffyrdd.

## Adran 37 - Mabwysiadu

5.1 Gall yr Awdurdod Priffyrdd gadw'r hawl o dan y polisi hwn i gymhwyso'r meini prawf mabwysiadu uchod ar gyfer cytundebau adran 38 a mabwysiadu o dan adran 37 o Ddeddf Priffyrdd 1980.

5.2 Fel rheol, trafodir a nodir cytundeb adran 38 yn y cam cynllunio rhwng y datblygwr a'r Awdurdod Priffyrdd. Ar ôl rhoi cymeradwyaeth dechnegol, ac wedi i’r holl daliadau perthnasol fel symiau cymudedig, ffïoedd archwilio, bondiau a ffïoedd cyfreithiol gael eu cwblhau wrth lofnodi'r cytundeb ac yn ddelfrydol cyn i'r gwaith ddechrau ar y safle.

5.3 Er mwyn i'r broses o fabwysiadu'r ffordd fynd yn ei blaen o dan adran 37 o Ddeddf Priffyrdd 1980, rhaid i'r Awdurdod Priffyrdd fod yn fodlon bod y ffordd wedi'i chyflwyno’n unol â thelerau hysbysiad y perchennog, ei bod wedi'i llunio mewn modd boddhaol ac y bydd o ddefnyddioldeb digonol i'r cyhoedd.